Politici: Integriteit bly belangrikste | Netwerk24
Deur Len Joubert, Volksrust 22 April 2021 05:07
Johann Maarman se rubriek (19:04) laat my dink aan 'n benoemingstryd jare gelede in die destydse kiesafdeling van Wakkerstroom.
Dr. Jan Kemp,(BA LLB, MBChB), seun van genl. Jan Kemp, voormalige minister van landbou, het besluit om Herman Martins, sittende lid van die Volksraad (LV), uit te daag as kandidaat van die Nasionale Party (NP). 'n Vergadering van ingeskrewe lede van die NP is belê en Kemp as die uitdager kon die vergadering eerste toespreek. Hy het klem gelê­ op sy kwalifikasies en afkoms. Maar toe Martins antwoord, het hy gesê: "Dames en here, hier is 'n spook in ons midde. Ons sien die man, maar nie sy spore nie! Ek het nou wel nie vier universiteitsgrade nie, maar ek het 'n ruggraat."
Hy noem toe wat hy al vir die kiesafdeling gedoen het. Nodeloos om te sê, Martins het loshande gewen en het die LV gebly totdat hy in 1972 as konsul-generaal in New Orleans­ aangestel is. Daar is baie politici wat suksesvol was sonder universiteitsopleiding. Maar sover ek weet, het geeneen van hulle die skyn gewek dat hulle wel grade gehad het nie. Integriteit bly die belangrikste kwalifikasie.